Mujaèr

Mujaèr (Oreochromis mossambicus) panèka jennis jhuko' sè biasa èdhâ'âr. Panyebbhârân alami jhuko' panèka bâḍâ è pangaèngan Afrika bân Inḍonèsia. Lu-ghâlluna ètemmu è Inḍonèsia sareng Pa' Mujair è moara Songay Sèrang tasè' lao' Blitar, Jhâbâ Tèmor è taon 1939. Jhuko' mujaèr ghi' akaè' kalabân jhuko' nila (Oreochromis niloticus) sè asalla ḍâri Afrika bâgiyân ḍâjâ bân Levant.

 Ciri-ciri 
Jhuko' mujaèr okoranna panèka seddheng, palèng lanjhângnga sè bisa ècapa' ra-kèra 40 cm. Bhângon bhâdhânna panèka pèppè' kalabân bârna celleng, bâk bu-abu, abâk coklat otabâ konèng.

Klèpat è tengngana (dorsal) anḍi' 15 kantos 17 ḍuri (tajhem) bân 19 kantos 13 ḍuri sè konco'on ta' tajhem; bân klèpat dubur (anal) kalabân 3 ḍuri bân 9 kantos 12 ḍuri sè ta' tajhem.

 Panyebbhârân bân Habitat 
Mujaèr aropa'aghi jhuko' asli pangaèngan aèng tabâr è wilajâ mur ḍâjâ Afrika, molaè ḍâri Mozambik, Malawi, Zambia, Zimbabwe, kantos Songai Bushman è Propinsi Eastern Cape è Afrika Lao'. Jhuko' panèka aropa'aghi jhuko' sè bisa perna è ḍâlem kabâḍâ'ân napa'a bhèi. Mujaèr bisa oḍi' è sakabbhina jennis ekosistem aèng tabâr, sarta ḍaèra pasèsèr tasè'.

È wilajâ asalla, jhuko' mujaèr èlongsa' kalabân kabâḍâ'ânna jhuko' nila. Salaèn rebbhu'ân kakanan bân kennengngan, jhuko' mujaèr bân jhuko' nila segghut akabin silang sè ngasèllaghi hibrida. kasus kadhi panèka ampon kadhâddhiyân è songay Zambesi bân songay Limpopo, saèngghâ mujaèr murni èkobâtèrè bhâkal pona ḍâri ḍuwâ' songay kasebbhut.

 Mènangka Jhuko' Invasif 
Sabellumma nerrangaghi jhuko' mujaèr mènangka jhuko' invasif, parlo èkaonèngè ponapa invasif. Invasif panèka sèjèk maso' otabâ nyerrang ka wilajâ sè benni anḍi'na dhibi' bân bisa arosak ḍâ' ekologi, ekonomi, bân sosial.

Jhuko' mujaèr molaè èkennalaghi ḍâ' pan-bârâmpan wilajâ sè bâḍâ è dhunnya sajjhâk awwâl taon 1930-an mènangka jhuko' budidaya bân jhughân negghu' populasi tombuwân bân serangga liar. Namong, samangkèn mujaèr èkennal mènangka jhuko' invasif karana marogi jhuko' asli kalabân asaèng ḍâlem arebbhu' kakanan bân kennengngan atellor, sarta amangsa jhuko' kènè'. Bi-lebbi jhuko' mujaèr ènobattaghi mènangka angghuta ka-66 ḍâlem ḍaftar "100 Jenis Asing Invasif Terburuk di Dunia" sareng GISD.

 Sombher